วิธีเลือกซื้อ 'หุ้นปันผล'
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

บรรยากาศการลงทุนในตลาดหุ้นอึมครึมเช่นนี้ ใครๆ ก็แนะนำให้เลือกซื้อหุ้นปันผลดีที่สุด แล้วเราจะมีวิธีการเลือกกันอย่างไร เพื่อให้ได้ผลตอบแทนที่คุ้มค่า ไม่ใช่ว่าเมื่อถึงวันที่บริษัทขึ้นป้าย “XD” แล้ว ได้รับสิทธิเงินปันผลก็จริงแต่ราคาหุ้นกลับร่วงลงมากกว่าเงินปันผลที่บริษัทแจกให้แก่ผู้ถือหุ้นเสียอีก
เรื่องนี้ สมบัติ นราวุฒิชัย เลขาธิการสมาคมนักวิเคราะห์หลักทรัพย์ ให้ข้อแนะนำว่า เกณฑ์การเลือกซื้อหุ้นปันผลมีหลายประเด็น เช่น 1.จะต้องเป็นบริษัทประกอบธุรกิจที่มีกำไรผันผวนไม่มากนัก โดยสามารถพิจารณาจากผลการดำเนินงานย้อนหลังเฉลี่ย 5 ปี ซึ่งหากเป็นธุรกิจที่มีการขึ้นและลงเป็นวัฏจักร ไม่เข้าล็อกหุ้นปันผล 
2.ต้องเป็นบริษัทที่มีฐานะทางการเงินแข็งแกร่ง เมื่อพิจารณาถึงสัดส่วนหนี้ต่อทุน (D/E) ต่ำ เช่น ไม่ควรเกิน 1 เท่า 
3.หุ้นปันผลควรต้องให้อัตราผลตอบแทนเกินกว่า 5% เมื่อเทียบกับราคาหุ้นในปัจจุบัน หรือผลตอบแทนที่สูงกว่าหุ้นกู้ อายุประมาณ 5 ปี ที่มีอันดับเครดิตระดับ BBB โดยนักลงทุนไม่ควรพิจารณาเลือกหุ้นปันผลด้วยการเปรียบเทียบกับอัตราดอกเบี้ยเงินฝาก
แต่ถ้าหากนักลงทุนเฟ้นหาหุ้นปันผลด้วยเกณฑ์เหล่านี้แล้ว ยังรู้สึกว่าไม่ปลอดภัย เลขาธิการสมาคมนักวิเคราะห์หลักทรัพย์ขอแถมทริกป้องกันตัวเองไม่ให้ขาดทุนราคาหุ้นด้วย
โดยนักลงทุนควรให้ความสำคัญกับเรื่องสภาพคล่องของหุ้นด้วย ซึ่งสามารถดูได้จากหุ้นปันผลตัวนั้นควรจะมีบทวิจัยด้านปัจจัยพื้นฐานมารองรับ เนื่องจากนักลงทุนส่วนใหญ่จะไม่กล้าลงทุนในหุ้นที่ไม่มีบทวิจัย ทำให้หุ้นถึงแม้ว่าจะดี แต่ไม่มีสภาพคล่องเพียงพอ ในยามที่จะขายออก อาจจะต้องขายในราคาที่ตกลง 10% ก็เป็นไปได้ 
และขอย้ำว่าบทวิเคราะห์ด้านพื้นฐานเท่านั้น ไม่ใช่ด้านเทคนิคน่ะ
นอกจากนี้ นักลงทุนจะต้องดูดัชนีหุ้นตลาดหลักทรัพย์ประกอบการเลือกซื้อหุ้นปันผลด้วย ยกตัวอย่างว่า ถ้าซื้อที่ดัชนีหุ้น 700 จุด ตลาดมีอัตราผลตอบแทนปันผลเฉลี่ย 3.9% ซึ่งนับว่าน้อยกว่าดอกเบี้ยหุ้นกู้อายุ 5 ปี เสียอีก ก็ถือว่าตลาดก็จะมีโอกาสอ่อนตัวลงได้ ดังนั้นเงินปันผลที่จะได้รับก็อาจจะไม่น่าสนใจหากขาดทุนจากราคาหุ้นที่อ่อนตัวลง
ในเมื่อนักลงทุนรู้หลักเกณฑ์เลือกซื้อหุ้นปันผลอย่างนี้ ก็น่าจะเลือกได้ถูกตัวและได้รับผลตอบแทนที่คุ้มค่ากับความเสี่ยงทางการเมืองที่ยังไม่มีใครคาดสถานการณ์ข้างหน้าได้